સવારે ઉઠી જમવાનું બનાવી, અધુરી નોવેલ લઇ બેઠો, પણ અવંતિકાનો ચહેરો, એની વાતો, એના વિચારો નોવેલની અંદરથી ડોકાઈ રહ્યા હતા, પહેલીવાર રોહન નોવેલને બંધ કરી દીવાલ સાથે ટેકો લઇ વિચારવા લાગ્યો, વિચારોમાં માત્ર અવંતિકા જ હતી, અવંતિકા હવે રોહનને પણ ગમવા લાગી હતી, પણ સાથે સાથે એ વિચાર આવતો હતો કે પોતે ગરીબ છે અને અવંતિકા એક પૈસાદાર ઘરની છોકરી, ભલે અવંતિકાને એ વાતથી કોઈ ફર્ક નહિ પડે પણ તેના ઘરના સભ્યોને તો ચોક્કસ પડશે જ અને એ એવું પણ સમજી લેશે કે રોહને અવંતિકાને પ્રેમમાં ફસાવી છે, માત્ર અને માત્ર પૈસા માટે.